**Referat af Bestyrelsesmøde den 16-01-2023**

Afholdt på Smålandshavet kl. 17-19

Tilstede: Kurt, Ole, Troels, Henrik, Henning, Kent, Benny og John

Afbud: Signe (Suppleant)

**Dagsorden:**

1. Status på arbejdet til dags dato.
2. Økonomi.
3. Tidsplan.
4. Kontingentopkrævning til Digelauget.
5. Klager fra beboere.
6. Færdsel på digerne
7. Beredskabsplan
8. Generalforsamling 2023
9. Afslutning/Indvielse af diget.
10. Eventuelt.

**Ad. 1. Status på arbejdet.**

Arbejdet på diget er i sidste fase. Overordnet holdes planen og diget forventes færdigt til overlevering i slutningen af februar 2023. Det er meldingen fra byggemødet i sidste uge. Enkelte stykker af diget skal færdiggøres og der skal opsættes skots og laves overgange jvnf. projektbeskrivelsen. Stykket Ved Broen, forbi bageren og ned bag sejlklubben, samt færdiggørelsen af betonmuren mod stranden (overfor Vivaldi) er det sidste ny anlæg på diget. Stykket bag om Vinterbadeklubben er færdigt med ny fast overgang mod vandet. Adgang til bådebroen og lystbådene er nu nemmest via nedgangen tættest på Græshoppebroen og bagom sejlklubbens hus og Vinterbadernes sauna og omklædning. Herudover er strandfodringen med sand i fuld gang. Mette Pan sejler sand som aflæsses på havnekajen. Herfra køres det med dumpere ud på stranden. Det ser voldsomt ud og der er livlig trafik over broen og ud på stranden. Vi glæder os til at se det færdige resultat.

Herudover skal stykket på Enø Kystvej med pælevæg etableres ca. fra nr. 100 og ned bag om nr. 119. Der er mindre tilretninger på stykket ved Enø Kystvej 119 og til afslutningen ved Redtzholm.

Ved Fjordhusene og ned mod sejlklubben er der også lidt tilretninger bl.a. omkring overkørslen ved nr. 41. Stenarbejdet ved Strandvej 24-31 er færdigt om få dage og der fyldes herefter sand på.

Vi modtager aluminiumskot fra WINTEK i to omgange. De mindre skot kommer inden udgangen af januar og det store skot ved Bageren forventes i februar.

Ved dæmningen skal diget gøres smallere og tilpasses. Her har der været klager over arbejdets udførsel, og klager har fået medhold. Se mere nedenfor i punktet vedr. beboerklager. Opgaven er klart formuleret og Holbøll kan udføre arbejdet.

**Ad. 2 Økonomi**

Selvom diget næsten er færdigt, har vi kun udbetalt ca. 1/3 af den forventede samlede betaling for diget. Pt. Har vi udbetalt godt 11 mio kr. til Holbøll, Niras og diverse udgifter til revisor, møder mv.

Vi forventer at skulle betale ca. 31 mio kr. til Holbøll og Næstved Kommune 3 mill (udlæg fra projektforberedelses fasen).

Vi – eller Næstved Kommune – har fået tilskud fra Kystdirektoratet på godt 7 mio kr. De skal overføres til Digelauget og herved nedbringes det totale lånebehov en god del.

Projektet forløber således som budgetteret. Desværre er renterne steget så vi kan ikke få et realkreditlån på ca. 0% som tidligere estimeret. Renten bliver fastsat ved lånoptagelsestidspunkter i sen sommeren 2023 – vi kan kun håbe at renten ikke stiger yderligere. Renten er i dag omkring 3%. Dette har betydning for kontingentbetalingen til Digelauget fremover.

**Ad. 3. Tidsplanen**

Efter nytår frygtede vi lidt at der kunne blive problemer med færdiggørelsen af diget til det aftalte overleveringstidspunkt sidst i februar. Men på byggemødet i sidste uge blev der fremlagt nye reviderede planer og projektet afsluttes til tiden. Der kan arbejdes på den indvendige side af diget ved dæmningen og frem til Enø Kystvej nr. 100 efter at fuglenes parringstid begynder i starten af februar. Der kan også arbejde på stykket Ved Broen og på Strandfordringen indtil udgangen af februar – evt. lidt længere uden det får konsekvenser på færdiggørelsen

**Ad. 4. Opkrævning af kontingent til Digelauget**

Der er blevet opkrævet kontingent via ejendomsskatteregningen fra Næstved Kommune. Der har været ganske få henvendelser til bestyrelsen om forhøjelsen. Der har været god forståelse for at den forventede rentestigning er den afgørende faktor for stigningen. Der lægges en oversigt over antal parter på de enkelte medlemmer på hjemmesiden som nogle så den på generalforsamlingen 2022.

**Ad. 5. Klager fra beboerne**

Der har været få klager fra beboerne langs med og tæt på diget. Vi har to væsentlige klager hvor det skal arbejdes med gode og rimelige løsninger på projektets udførelse.

Ved dæmningen og frem til Enø Kystvej nr. 100 er diget projekteret for bredt i henhold til det godkendte Myndighedsprojekt. Niras og Næstved Kommune skal afklare hvor fejlen ligger. Digelauget er ikke ansvarlige for fejlen da projektet og udbudsmaterialet er udarbejdet inden Digelauget blev oprettet. Diget på det nævnte stykke skal gøres smallere (ca. halv bredde). Højden på diget overstiger ikke den rigtige højde selvom visualiseringstegningerne i projektmaterialet kan give udtryk for at diget burde være lavere.

Ligeledes er der to indsigts klager fra beboere der har sommerhus meget tæt på diget. Dels ved Fjordhusene og ved Strandvejen 21 A. På de nævnte stykker vil vi i samarbejde med beboerne og Holbøll/Niras gøre passage på diget svært samt opsætte skilte, med henstilling om at man udviser hensyn til beboerne. Vi vil lave stier der naturligt fører trafikken væk fra diget og plante buske eller opsætte barrierer og skiltning.

**Ad. 6. Færdsel på digerne**

I projektmaterialet er udgangspunktet at trafik på digerne ikke er tilladt. Vi forventer at der på flere strækninger nærmest vil være en naturlig trafik på diget. F.eks. langs stranden – ud til Strandvejen 21 A. Her var der tidligere trafik på toppen af klitten (det tidligere dige) og det bruges i dag også flittigt af de besøgende på stranden. Der er lignende steder hvor en naturlig trafik kan accepteres. Der er også steder hvor vi skal forhindre uønsket trafik på diget. Det er de steder hvor diget ligger tæt på beboernes huse og der ikke er en naturlig ”vej væk” fra diget længere fremme.

Bestyrelsen besluttede at udarbejde et oversigtskort over stier på og omkring digerne. Der skal laves hensigtsmæssig skiltning samt laves gode stiforhold omkring digerne. På den måde bliver det attraktivt af ”gå den rigtige vej” og dermed nemt at overholde reglerne om trafik på og omkring digerne.

Vi forventer at lave en folder med kortet samt en kort tekst om trafik på digerne til beboerne og turisterne. Teksten vil blive på dansk, engelsk og tysk. Folderen omdeles til alle beboere i området og vil blive tilgængelig i flere forretninger/spisesteder.

**Ad. 7. Beredskabsplan**

Digelauget skal udarbejde en beredskabsplan for opsætning af skots i forbindelse med højvandsvarsel. Herudover skal vi også udarbejde en vedligeholdelsesplan for diget fremover. Vedligeholdelsesplanen afventer vedligeholdelseskravene fra leverandørerne (Holbøll og WINTEC). Beredskabsplanen skal derimod være færdig til marts/april 2023.

John og Kent arbejder med beredskabsplanen og der forventes et udkast til planen i begyndelsen af februar. Digelaugets beredskabsplan er uafhængig af det kommunale beredskab ved højvande. Vi vil dog gerne vide hvem der er overordnet ansvarlige for det kommunale beredskab ved højvande således at vi ved hvem vi eventuelt skal kommunikere til og med ved højvandsvarsler. Det har ikke været nemt at få oplyst hvem der faktisk er den overordnede ansvarlige myndighed. John har været i kontakt med Beredskabsstyrelsen, Sydsjællands Brand og Redning og Næstved Kommune. Alle peger på en anden – ingen har tilsyneladende lyst til at påtage sig ansvaret. Vi undersøger det nærmere.

Vi går i dialog med Brovagten som dagligt melder vandhøjden til DMI fra deres målestationer i området. Vi skal iværksætte vores beredskab når der varsles forventet højvandsvarsel på mere end 1 meter over normalvandstanden. Det er den forventede totale højvandsvarsel der afgør hvornår vi skal opsætte skots samt hvornår de kan nedtages.

**Ad. 8. Generalforsamling 2023**

Vi skal afholde årets generalforsamling i juni 2023.

**Der er reserveret plads søndag d. 25. juni kl 10-12 på Smålandshavet**

**Ad. 9. Afslutning/Indvielse af diget.**

Vi vil gerne indvi og markere at diget er færdigt med et arrangement på/ved stranden til april. Vi arbejder på at finde en passende torsdag eftermiddag, hvor vi kan holde et arrangement med indvielsestaler samt lidt forfriskninger afviklet på ca. 2 timer. Troels og Kurt arbejder på arrangementet og talere mv.

**Ad. 10. Eventuelt**

Der var ikke yderligere punkter på eventuelt. Næste møde afholdes ca. midt februar, når byggeriet forventes færdigt eller er meget tæt på færdigt.

Referat udsendt til godkendelse den 23-01-2023

John Kryger